ঢাকা, ১১ জুলাই (শীর্ষ নিউজ ডটকম): সরকারের বিরুদ্ধে হরতাল, অবরোধসহ অসহযোগ আন্দোলনের হুমকি দিয়েছে বাংলাদেশ জামায়াতে ইসলামী। আজ সোমবার দুপুরে রাজধানীর মগবাজার দলের কেন্দ্রীয় কার্যালয়ে এক সংবাদ সম্মেলনে এ হুমকি দেন দলের ভারপ্রাপ্ত সেক্রেটারি জেনারেল এটিএম আজহারুল ইসলাম।  সংবিধানে আল্লাহর প্রতি পূর্ণ আস্থা ও বিশ্বাস পুনঃস্থাপন, তত্ত্বাবধায়ক সরকার ব্যবস্থা পুনর্বহাল এবং  মাওলানা মতিউর রহমান নিজামী, মাওলানা দেলাওয়ার হোসাইন সাঈদী, আলী আহসান মোহাম্মাদ মুজাহিদ এবং ৪৮ ও ৩০ ঘণ্টার হরতাল চলাকালে যেসব নেতা এবং ওলামা-মাশায়েখদের গ্রেফতার করা হয়েছে তাদেরসহ গ্রেফতারকৃত সকল রাজবন্দির অবিলম্বে নিঃশর্ত মুক্তি না দিলে এ কর্মসূচি দিতে বাধ্য হবে বলে জানিয়েছেন জামায়াতের ভারপ্রাপ্ত সেক্রেটারি এটিএম আজহারুল ইসলাম।  এটিএম আজহার বলেন, শেখ মুজিবের আমলে জনগণ বাকশালকে গ্রহণ করেনি। শেখ হাসিনার আমলেও দেশের জনগণ কোনক্রমেই বাকশালী স্বৈরশাসন বরদাশত করবে না। তাই সরকারকে সময় থাকতে বাকশালী মনোভাব পরিহার করে  জনমতের প্রতি শ্রদ্ধা প্রদর্শন করার আহবান জানাচ্ছি। প্রধানমন্ত্রীর শেখ হাসিনার বিরোধী দল বিসমিল্লাহর মাঝে আল্লাহকে খুঁজে পাচ্ছে না বক্তব্যকে তামাশা এবং আল্লাহর সাতাথে ধৃষ্ট অভিহিত করে এটিএম আজহারুল ইসলাম আরো বলেন, প্রধানমন্ত্রীর বক্তব্য ধৃষ্টতাপূর্ণ এবং আল্লাহর সাথে তামাশার শামিল। প্রধানমন্ত্রী বলেছেন, তারা সংবিধানে বিসমিল্লাহির রাহমানির রাহিম রেখেছেন। আমরা বলতে চাই সংবিধানে বিসমিল্লাহ ও রাষ্ট্রধর্ম ইসলাম রাখা হয়েছে ঠিকই কিন্তু বিসমিল্লাহকে অনুবাদ করা হয়েছে বিকৃতভাবে। সেই সাথে সংবিধান থেকে আল্লাহর ওপর  পূর্ণ আস্থা ও বিশ্বাস উঠিয়ে দিয়ে সমাজতন্ত্র ও ধর্মনিরপেক্ষতা স্থাপন করা হয়েছে। আল্লাহর ওপর আস্থা ও বিশ্বাস উঠিয়ে দিয়ে নাস্তিক্যবাদী মতবাদ ধর্মনিরপেক্ষতা ও সমাজতন্ত্র সংবিধানে সংযোজন করা কী মুসলমানদের সাথে প্রতারণা নয়? বিসমিল্লাহ ও রাষ্ট্রধর্ম ইসলাম রাখার পর কিভাবে ধর্মনিরপেক্ষতা ও সমাজতন্ত্র রাখা যায়?  আজহার আগামীকাল ১২ জুলাই বিভাগীয় শহরগুলোতে বিক্ষোভ সমাবেশের কর্মসূচি ঘোষণা করেন।  এ সময় আরো উপস্থিত ছিলেন সংগঠনের সহকারী সেক্রেটারি জেনারেল ডা. শফিকুর রহমান, কেন্দ্রীয় নির্বাহি পরিষদ সদস্য ও ঢাকা  মহানগরী জামায়াতে ইসলামীর আমির মাওলানা রফিকুল ইসলাম খান, কেন্দ্রীয় প্রচার বিভাগের সেক্রেটারি অধ্যাপক মো. তাসনীম আলম, কেন্দ্রীয় কর্মপরিষদ সদস্য অধ্যক্ষ ইজ্জত উল্লাহ ও ডা. সৈয়দ আবদুল্লাহ মো. তাহের, ঢাকা মহানগরী জামায়াতের সেক্রেটারি হামিদুর রহমান আযাদ এমপি, সহকারী সেক্রেটারি নূরুল ইসলাম বুলবুল ও মাওলানা আবদুল হালিম, কেন্দ্রীয় মজলিসে শূরার সদস্য এড. মশিউল আলম, কেন্দ্রীয় প্রচার বিভাগের সহকারী সেক্রেটারি মতিউর রহমান আকন্দ, ঢাকা মহানগরী জামায়াতের প্রচার বিভাগের সেক্রেটারি ড. শফিকুল ইসলাম মাসুদ, রমনা থানা জামায়াতে ইসলামীর  আমির সেলিম উদ্দিন।  (শীর্ষ নিউজ ডটকম/এসটি/সস/১৯.১৯ঘ.)